Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1255/97 του Συμβουλίου όσον αφορά τη χρήση των σημείων στάσης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 1255/97 [1] του Συμβουλίου καθορίζει τα κοινοτικά κριτήρια για τα σημεία στάσης, περιλαμβανομένων υγειονομικών μέτρων για την πρόληψη ενδεχόμενης μετάδοσης ασθενειών και προβλέπει επίσης την υποχρεωτική καταγραφή της διακίνησης ζώων από ένα σημείο στάσης.

[1] ΕΕ L 174 της 2.7.1997, σ. 1.

Ορισμένες εστίες αφθώδους πυρετού που εκδηλώθηκαν στην Κοινότητα το 2001 συνδέονται με τη συνεύρεση ζώων σ' ένα σημείο στάσης. Από τις έρευνες που διεξήχθησαν σχετικά με τις εν λόγω εστίες προέκυψε ότι δεν είχαν τηρηθεί όπως θα έπρεπε τα υγειονομικά μέτρα και η υποχρεωτική καταγραφή των κινήσεων των ζώων.

Με την απόφαση αριθ. 2001/327/EΚ [2] της Επιτροπής, όπως τροποποιήθηκε τελευταία από την απόφαση 2002/242/EΚ [3], ανεστάλη προσωρινά η χρήση σημείων στάσης για την πρόληψη της ενδεχόμενης επέκτασης της επιδημίας αφθώδους πυρετού στην Ένωση.

[2] ΕΕ L 115 της 25.4.2001, σ. 12.

[3] ΕΕ L 82, 25.3.2002, σ. 18.

Η χρήση σημείων στάσης είναι δυνατόν να αποτελέσει κίνδυνο για την υγεία των ζώων, ιδίως σε περίπτωση που η λειτουργία τους δεν είναι ικανοποιητική από άποψη υγείας των ζώων.

Ως εκ τούτου, πρέπει να ενισχυθούν οι υγειονομικοί κανόνες που ισχύουν για τα σημεία στάσης και η προτεινόμενη τροποποίηση του κανονισμού (ΕΚ) αριθ. 1255/97 αποτελεί το καταλληλότερο μέσο επίτευξης του στόχου αυτού.

Στόχος της παρούσας πρότασης είναι η υιοθέτηση αυστηρότερων κριτηρίων όσον αφορά τα υγειονομικά μέτρα για τα σημεία στάσης, προκειμένου να προληφθεί η ενδεχόμενη μετάδοση ασθενειών καθώς και η υποχρεωτική και άμεση ενημέρωση των αρμοδίων αρχών σχετικά με τη διακίνηση ζώων από το σημείο στάσης. Πιο συγκεκριμένα, θα απαιτείται να περιορίζεται η χρήση των σημείων στάσης μόνο από ζώα για τα οποία πιστοποιείται ότι προέρχονται από την ίδια αγέλη καταγωγής και ότι ανταποκρίνονται στα πρότυπα υγείας των ζώων αναπαραγωγής των ειδών για τα οποία έχει εγκριθεί το σημείο στάσης και μόνο μετά από καθαρισμό και απολύμανση των εγκαταστάσεων και αφού προηγηθεί διακοπή της λειτουργίας τους για υγειονομικούς λόγους μετά την αναχώρηση μιας παρτίδας ζώων και πριν από την άφιξη της επόμενης.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1255/97 του Συμβουλίου όσον αφορά τη χρήση των σημείων στάσης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/628/EΚ του Συμβουλίου της 19ης Νοεμβρίου 1991 για την προστασία των ζώων κατά τη μεταφορά και για την τροποποίηση των οδηγιών 90/425/EΚ και 91/496/EΚ [4], και ιδίως το άρθρο 13 παράγραφος 2,

[4] ΕΕ L 340, 11.12.1991, σ. 17. Οδηγία που τροποποιήθηκε τελευταία από την οδηγία αριθ. 95/29/EΚ (ΕΕ L 148, 30.6.1995, σ. 52.)

την πρόταση της Επιτροπής [5],

[5] ΕΕ C ...

Εκτιμώντας τα εξής :

(1) Σύμφωνα με την οδηγία αριθ. 91/628/ΕΚ, κατά τη διάρκεια της μεταφοράς ζώων, τα ζώα εκφορτώνονται, αναπαύονται, ποτίζονται και σιτίζονται σε καθορισμένα διαστήματα.

(2) Ο κανονισμός (ΕΚ) αριθ. 1255/97 του Συμβουλίου της 25ης Ιουνίου 1997 όσον αφορά τα κοινοτικά κριτήρια που απαιτούνται για τα σημεία στάσης και την τροποποίηση του σχεδίου δρομολογίου που αναφέρεται στο παράρτημα της οδηγίας 91/628/EΟΚ [6] προβλέπει υγειονομικά μέτρα για την πρόληψη της ενδεχόμενης μετάδοσης ασθενειών καθώς και την υποχρεωτική καταγραφή των κινήσεων των ζώων.

[6] ΕΕ L 174, 2.7.1997, σ. 1.

(3) Η εμφάνιση ορισμένων εστιών αφθώδους πυρετού στην Ένωση κατά τη διάρκεια του 2001 συνδεόταν με τη συνεύρεση των ζώων σε σημείο στάσης. Από τις έρευνες που διεξήχθησαν όσον αφορά τις εν λόγω εστίες προέκυψε ότι δεν είχαν τηρηθεί τα υγειονομικά μέτρα και η υποχρέωση καταγραφής των κινήσεων των ζώων.

(4) Η απόφαση 2001/327/EΚ [7] της Επιτροπής, όπως τροποποιήθηκε τελευταία από την απόφαση 2002/242/EΚ [8] ανέστειλε προσωρινά τη χρήση σημείων στάσης προκειμένου να προληφθεί η ενδεχόμενη επέκταση της επιδημίας αφθώδους πυρετού στην Κοινότητα. Το μέτρο αυτό εφαρμόζεται μέχρι τις 31 Δεκεμβρίου 2002 και πρέπει να αντικατασταθεί από τα ενδεδειγμένα μόνιμα μέτρα.

[7] ΕΕ L 115 της 25.4.2001, σ. 12.

[8] ΕΕ L 82, 25.3.2002, σ. 18.

(5) Η χρήση των σημείων στάσης ενδέχεται να αποτελεί κίνδυνο για την υγεία των ζώων, ιδίως στις περιπτώσεις στις οποίες τα εν λόγω σημεία στάσης δεν λειτουργούν σωστά από υγειονομική άποψη. Κρίνεται λοιπόν σκόπιμο να ενισχυθούν οι ισχύοντες κανόνες όσον αφορά την υγεία των ζώων στα σημεία στάσης. Πιο συγκεκριμένα αυτά τα σημεία στάσης πρέπει να επιτρέπεται μόνο η διέλευση ζώων για τα οποία πιστοποιείται ότι προέρχονται από την ίδια αγέλη καταγωγής και ανταποκρίνονται στα πρότυπα υγείας για τα ζώα αναπαραγωγής των ειδών για τα οποία έχει εγκριθεί το σημείο στάσης. Τα σημεία στάσης πρέπει να καθαρίζονται και να απολυμαίνονται μετά την αναχώρηση μιας παρτίδας ζώων και να διακόπτεται η λειτουργία τους, για υγειονομικούς λόγους, μετά την αναχώρηση μιας παρτίδας ζώων και πριν από την άφιξη της επόμενης.

(6) Σύμφωνα με την αρχή της αναλογικότητας, είναι απαραίτητο και ενδεδειγμένο για την επίτευξη του βασικού στόχου της Κοινότητας όσον αφορά την προστασία της υγείας των ζώων να θεσπιστούν κανόνες σχετικά με τη χρήση των εν λόγω σημείων στάσης. Ο παρών κανονισμός περιορίζεται στα μέτρα που απαιτούνται για την επίτευξη των στόχων που αναφέρονται στο άρθρο 5 παράγραφος 3 της Συνθήκης.

(7) Η κατάσταση της υγείας των ζώων στην Κοινότητα ενδέχεται να απαιτήσει την προσαρμογή των προϋποθέσεων χρήσης των σημείων στάσης. Κρίνεται λοιπόν ενδεδειγμένο να προβλεφθεί η ενδεχόμενη τροποποίηση των τεχνικών διατάξεων του κανονισμού (ΕΚ) αριθ. 1255/97, προκειμένου να ληφθεί υπόψη η εξέλιξη της κατάστασης αυτής.

(8) Δεδομένου ότι τα μέτρα που απαιτούνται για την εφαρμογή του παρόντος κανονισμού είναι γενικά μέτρα κατά την έννοια του άρθρου 2 της απόφασης αριθ. 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [9], πρέπει να ληφθούν με τη διαδικασία που προβλέπεται στο άρθρο 17 της οδηγίας αριθ. 91/628/ΕΟΚ.

[9] ΕΕ L 184, 17.7.1999, σ. 23.

(9) Τα κράτη μέλη θεσπίζουν κανόνες σχετικά με τις κυρώσεις που επιβάλλονται για τις παραβάσεις των διατάξεων του κανονισμού (EΚ) αριθ. 1255/97 και διασφαλίζουν την επιβολή τους. Οι κυρώσεις αυτές πρέπει να είναι αποτελεσματικές, ανάλογες με την παράβαση και αποτρεπτικές.

(10) Συνεπώς, πρέπει να τροποποιηθεί αναλόγως ο κανονισμός (ΕΚ) αριθ. 1255/97,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1255/97 τροποποιείται ως εξής :

1. Το άρθρο 4 τροποποιείται ως εξής :

α) Η παράγραφος 2 αντικαθίσταται από το ακόλουθο κείμενο :

"2. Μπορούν να βρίσκονται ταυτόχρονα σε ένα σημείο στάσης, μόνο τα ζώα :

α) η κατάσταση της υγείας των οποίων έχει πιστοποιηθεί κατά την ίδια ημερομηνία

i) και τα οποία προέρχονται από την ίδια εκμετάλλευση καταγωγής ή το ίδιο εγκεκριμένο κέντρο συγκέντρωσης όπως αναφέρεται στο άρθρο 2 της οδηγίας αριθ. 64/432/EΟΚ ή στο άρθρο 2 της οδηγίας αριθ. 91/68/EΟΚ ή

ii) ανήκουν στην ίδια εισαχθείσα παρτίδα και

β) η κατάσταση της υγείας των οποίων πιστοποιείται σύμφωνα με τις απαιτήσεις για τα ζώα αναπαραγωγής των υπό εξέταση ειδών όπως ορίζονται στην κοινοτική κτηνιατρική νομοθεσία που εκτίθεται στο παράρτημα A της οδηγίας αριθ. 90/425/EΟΚ και

γ) ανήκουν στην κατηγορία ζώων για τα οποία έχει εγκριθεί το σημείο στάσης."

β) Η παράγραφος 3 διαγράφεται.

2. Το άρθρο 5 τροποποιείται ως εξής :

α) Το στοιχείο (β) διαγράφεται.

β) Το στοιχείο (η) αντικαθίσταται από το ακόλουθο κείμενο :

"η) να κοινοποιεί στις αρμόδιες αρχές, εντός 24 ωρών από την αναχώρηση της αποστολής, τις πληροφορίες που εκτίθενται στο παράρτημα Ι, κεφάλαιο Γ, σημείο 7 του παραρτήματος I και να τηρεί μητρώο το οποίο θα διατηρεί και θα θέτει στη διάθεση της αρμόδιας αρχής επί τουλάχιστον τρία έτη.'"

3. Προστίθενται τα ακόλουθα άρθρα 6α και 6β:

"Άρθρο 6a

Οι τροποποιήσεις των παραρτημάτων του παρόντος κανονισμού, οι οποίες είναι απαραίτητες για την προσαρμογή τους στην κατάσταση της υγείας των ζώων, πραγματοποιούνται σύμφωνα με τη διαδικασία που ορίζεται στο άρθρο 17 της οδηγίας αριθ. 91/628/EΟΚ.

Άρθρο 6β

Τα κράτη μέλη θεσπίζουν τους κανόνες όσον αφορά τις κυρώσεις για τις παραβάσεις των διατάξεων του παρόντος κανονισμού και λαμβάνουν όλα τα απαραίτητα μέτρα για τη διασφάλιση της επιβολής τους. Οι προβλεπόμενες κυρώσεις πρέπει να είναι αποτελεσματικές, ανάλογες της παράβασης και αποτρεπτικές. Τα κράτη μέλη κοινοποιούν τις διατάξεις αυτές, καθώς και τις διατάξεις για την εφαρμογή του άρθρου 17, στην Επιτροπή το αργότερο [...] και κοινοποιούν χωρίς καθυστέρηση οποιαδήποτε τροποποίησή τους."

4. Το παράρτημα I τροποποιείται ως εξής :

α) Το σημείο A.4 αντικαθίσταται από το ακόλουθο κείμενο :

"4. Πριν από την υποδοχή ζώων, τα σημεία στάσης πρέπει :

α) να εκκενώνονται όπως αναφέρεται στο άρθρο 4 παράγραφος 2.

β) να καθαρίζονται και απολυμαίνονται εντός το πολύ 24 ωρών από την αναχώρηση της προηγούμενης παρτίδας ζώων.

γ) να παραμένουν κενά ζώων για τουλάχιστον 24 ώρες από την ολοκλήρωση της διαδικασίας απολύμανσης."

β) Στο κεφάλαιο Γ διαγράφεται η παράγραφος 7 στοιχείο (β).

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος